สังคมข่าวหุ้น
ตลาดหุ้นไทยวานนี้ (26 ก.ค.) ปิดที่ 1,553.18 จุด ลดลง 7.13 จุด (-0.46%) มูลค่าการซื้อขายราว 58,698.22 ล้านบาท
ตลาดหุ้นไทยวานนี้ (26 ก.ค.) ปิดที่ 1,553.18 จุด ลดลง 7.13 จุด (-0.46%) มูลค่าการซื้อขายราว 58,698.22 ล้านบาท
26 ก.ค. 2565

ตลาดหุ้นไทยวานนี้ (26 ก.ค.) ปิดที่ 1,553.18 จุด ลดลง 7.13 จุด (-0.46%) มูลค่าการซื้อขายราว 58,698.22 ล้านบาท การซื้อขายระหว่างวัน ดัชนีเคลื่อนไหวในแดนลบเป็นส่วนใหญ่ โดยขึ้นไปทำระดับสูงสุด 1,563.84 จุด และลงไปต่ำสุดที่ 1,551.96 จุด
นักวิเคราะห์เผยดัชนีหุ้นไทยวันนี้แกว่งไซด์เวย์ วอลุ่มค่อนข้างบาง โดยมีแรงขายหุ้น IVL, TLI, SCGP กดดันตลาด ขณะที่แรงซื้อหุ้นกลุ่มแบงก์แผ่วลง นักลงทุนอยู่ระหว่างรอผลการประชุมเฟด และตัวเลข GDP ของสหรัฐฯ และยุโรป รวมทั้งตลาดหุ้นไทยใกล้เข้าสู่วันหยุดยาว จึงขายลดเสี่ยงออกมาก่อน สำหรับแนวโน้มวันนี้ (27 ก.ค.) แกว่งตัวไซด์เวย์ อาจเงียบเหงาต่อเนื่อง ให้แนวรับที่ 1,550-1,545 จุด แนวต้านที่ 1,565-1,570 จุด
ศูนย์วิเคราะห์เศรษฐกิจและกลยุทธ์ทิสโก้ คาดธนาคารกลางสหรัฐ (เฟด) ปรับขึ้นดอกเบี้ยอีก 0.75% ในการประชุมวันที่ 27 ก.ค.นี้ ท่ามกลางตัวเลขเศรษฐกิจที่ชะลอตัว ฉุดเศรษฐกิจโลกเสี่ยงเข้าภาวะเศรษฐกิจถดถอย (Recession) ชี้ราคาหุ้นร่วงรับข่าวจนน่าสนใจ แนะช้อนซื้อหุ้นกลุ่มเฮลท์แคร์ และเทคโนโลยี ที่มีความสามารถในการทำกำไรสูงแม้เกิด Recession
“จิตตะ เวลธ์” มองภาพการลงทุนครึ่งปีหลัง 2565 ยังผันผวน ชี้นักลงทุนเลี่ยงความผันผวนจากฝั่งตะวันตกมาสู่เอเชีย โดยเฉพาะจีน เวียดนาม และญี่ปุ่น ที่มีเม็ดเงินลงทุนไหลเข้าต่อเนื่อง เล็งญี่ปุ่นขุมทรัพย์การลงทุน หลังนโยบายเศรษฐกิจเริ่มส่งผลชัดเจน เปิดตัวแผนใหม่ “Jitta Ranking ญี่ปุ่น” ใช้ AI คัด 30 หุ้นดีราคาถูกมาจัดพอร์ตลงทุนอัตโนมัติ ชูผลตอบแทนเฉลี่ย 10 ปี 26.12%
“สุขสันต์ ยศะสินธุ์” ประธานเจ้าหน้าที่บริหาร บริษัท ชโย กรุ๊ป จำกัด (มหาชน) หรือ CHAYO ผู้เชี่ยวชาญในธุรกิจการลงทุนและบริหารสินทรัพย์ด้อยคุณภาพ ธุรกิจให้บริการเจรจาติดตามทวงถาม และเร่งรัดหนี้ รวมทั้งธุรกิจศูนย์บริการข้อมูลลูกค้า ร่วมกับผู้บริหารธุรกิจสินเชื่อยานยนต์ ธนาคารกรุงศรีอยุธยา จำกัด (มหาชน) ลงนามสัญญาโอนหนี้ และ/หรื อสิทธิเรียกร้องกับธุรกิจสินเชื่อยานยนต์ เข้ามาบริหารเพิ่มเติม โดย CHAYO เดินหน้าซื้อหนี้เข้ามาเสริมพอร์ตอย่างต่อเนื่อง สนับสนุนให้ภาพรวมรายได้และกำไรแข็งแกร่ง มั่นใจปี 2565 ภาพรวมธุรกิจสามารถเติบโตได้ตามเป้าหมายที่วางไว้อย่างแน่นอน
“นพกฤษฏิ์ นิธิเลิศวิจิตร” ประธานเจ้าหน้าที่บริหาร บริษัท ซัคเซสมอร์ บีอิ้งค์ จำกัด (มหาชน) หรือ SCM ลุยธุรกิจสินเชื่อ ภายใต้ “จัดให้ ลิสซิ่ง” ส.ค.นี้ พร้อมวางเป้าพอร์ตปล่อยสินเชื่อภายใน 3 ปีข้างหน้า (2565-2567) แตะ 1,000 ล้านบาท ส่งซิกปีนี้ซึ่งเป็นปีแรก จ่อปล่อยให้บริการกลุ่มสมาชิกและกลุ่มลูกค้าทั่วไป 50-100 ล้านบาท ขณะที่แนวโน้มครึ่งปีหลังเติบโตโดดเด่น อานิสงส์ช่วงไฮซีซันของธุรกิจ พร้อมจ่อออกผลิตภัณฑ์ใหม่ ผลิตภัณฑ์ทดแทน มั่นใจทั้งปีปั้นรายได้โต 20%
“สรรเพชญ ศลิษฏ์อรรถกร” กรรมการผู้จัดการ บริษัท ยงคอนกรีต จำกัด (มหาชน) หรือ YONG ปลื้ม! นักลงทุนเชื่อมั่น สนับสนุนการปิดจองซื้อหุ้นไอพีโอ 180 ล้านหุ้น ขายหมดเกลี้ยง พร้อมชูศักยภาพในฐานะผู้ผลิตผลิตภัณฑ์คอนกรีตสำเร็จรูปที่หลากหลายครบวงจร ทำผลงานโดดเด่น เตรียมนำเงินระดมทุนใช้ก่อสร้างโรงงาน-ขยายกำลังการผลิต พร้อมลงสนามเทรดวันแรก 2 ส.ค.นี้
บอร์ด “เอสซีจี แพคเกจจิ้ง” (SCGP) แจ้งว่า ที่ประชุมคณะกรรมการบริษัท เมื่อวันที่ 26 ก.ค. 2565 มีมติจ่ายปันผลเป็นเงินสดสำหรับงวดดำเนินงานวันที่ 1 ม.ค. 2565 ถึงวันที่ 30 มิ.ย. 2565 ให้แก่ผู้ถือหุ้นสามัญ ในอัตราการจ่ายปันผลเป็นเงินสด 0.25 บาทต่อหุ้น วันกำหนดรายชื่อผู้มีสิทธิได้รับปันผล (Record date) 9 ส.ค. 2565 และวันที่ไม่ได้รับสิทธิปันผล (XD) 8 ส.ค. 2565 กำหนดจ่ายปันผล 24 ส.ค. 2565